কংগ্রেসের ভারত জোড়ো যাত্রা ফের শুরু হচ্ছে

নয়াদিল্লি: ফের শুরু হচ্ছে কংগ্রেসের (Congress) ভারত জোড়ো যাত্রা (Bharat Jodo Yatra)। সব ঠিক থাকলে জানুয়ারির প্রথম সপ্তাহের পরেই এই যাত্রা শুরু হবে। কংগ্রেস ২০২৪ সালের জানুয়ারির প্রথম সপ্তাহের পরে যে কোনও সময় ভারত জোড়ো যাত্রার দ্বিতীয় পর্ব চালু করার কথা ভাবছে। রাহুল গান্ধীর (Rahul Gandhi) নেতৃত্বে ভারত জোড়ো যাত্রা ২.০ হাইব্রিড মোডে হবে। অংশগ্রহণকারীরা পায়ে হাঁটবেন এবং যানবাহন ব্যবহার করবেন। সূত্রের খবর, যাত্রার জন্য দুটি রুট খতিয়ে দেখা হচ্ছে। উত্তর-পূর্বের রাজ্য থেকে তা শুরু হবে। এই সংস্করণে বিশেষ নজর দেওয়া হবে উত্তর প্রদেশ, বিহার এবং মহারাষ্ট্রে। এবারের যাত্রায় বিরোধী দল থেকে বিশিষ্ট মুখদেরও এই অন্তর্ভুক্ত করার পরিকল্পনা করছে। রাহুল গান্ধী একাধিক জনসভা করবেন।

এই যাত্রাটি নিয়ে ২১ ডিসেম্বর কংগ্রেস ওয়ার্কিং গ্রুপের বৈঠকে আলোচনা হবে। ভারত জোড়ো যাত্রার প্রথম পর্ব গত বছর ৭ সেপ্টেম্বর তামিলনাড়ুর কন্যাকুমারী থেকে শুরু হয়েছিল। এবছরের জানুয়ারিতে জম্মু ও কাশ্মীরের শ্রীনগরে তা শেষ হয়। প্রায় ৪ হাজার ৮০ কিমি দূরত্ব অতিক্রম করেছিল ওই যাত্রা৷ এটি ১২টি রাজ্যের ৭৫টি জেলার মধ্য দিয়ে যায়৷ ১২৬ দিনের এই পদযাত্রা হয়।উদ্দেশ্য ছিল কেন্দ্রে ক্ষমতাসীন বিজেপির বিভাজনমূলক রাজনীতির বিরুদ্ধে ভারতকে একত্রিত করা। বেকারত্ব এবং বৈষম্যের মতো অন্যান্য আর্থ-সামাজিক সমস্যাগুলিকেও তুলে ধরা হয় যাত্রায়।